(Ortografía tradicional) Cꞌo jumul,
benam ke chubanic orar,
xkarik jun ali ri cꞌo jun itzel espíritu re chꞌobonic che.
We ali riꞌ are jun ajicꞌ,
cuchꞌac cꞌu nim puak rumal ri chꞌobonic ri cubano.
Are cꞌu ri puak cuya chque ru patrón.
We ali riꞌ xteri bi chkij ri tat Pablo xukujeꞌ ri uj.
Co xurak u chiꞌ,
xubij:
We achijab riꞌ cäquipatänij ri Dios ri cꞌo chicaj,
are cꞌu cäquitzijoj chiwe jas rajwaxic quibano rech quirik na ru tobanic ri Dios,
—xcha riꞌ.
Qꞌuia kꞌij cꞌut jeꞌ xuban waꞌ.
Xa je riꞌ xqꞌuistaj u cꞌux ri tat Pablo rucꞌ,
xcaꞌy cꞌu chrij,
xubij che ri itzel espíritu ri cꞌo che ri ali:
Quintakan chawe pa ru biꞌ ri Jesucristo chi catel che we ali riꞌ,
—xcha che.
Chanim cꞌut xel ri itzel espíritu che ri ali.
Aretak cꞌut xquil ru patrón ri ali chi man quecowin tä chic cäquichꞌac puak chrij ri ali,
xquichap ri tat Pablo xukujeꞌ ri tat Silas.
Xequicꞌam bi pa ri cꞌayibal chquiwäch ri tataꞌib ri cꞌo takanic pa qui kꞌab.
Xequiya chquiwäch ri kꞌatal tak tzij,
xquibij:
We achijab riꞌ ri aj Israel,
tajin cäcaꞌn cꞌäx che ri ka tinimit,
je riꞌ chi cäsach qui cꞌux ri winak.
Cujquitijoj chubanic ri man uj nakꞌatal tä wi.
Ri qui tijonic man cuyaꞌ taj cäkacꞌamo rumal chi ri uj,
uj aj Roma,
—xechaꞌ.
Xquiyac cꞌu quib ri winak chquij ri tat Pablo,
ri tat Silas.
Ri kꞌatal tak tzij xetakan che resaxic ri catzꞌiak xukujeꞌ chi quechꞌay cucꞌ tak cheꞌ.
Aretak xechꞌaytaj qꞌuia mul,
xecocsaj pa cheꞌ.
Xbix cꞌu che ri chajinel re ri cheꞌ chi utz cuban che qui chajixic.
Ri chajinel,
aretak xyaꞌtaj we takanic riꞌ che,
chanim xeucoj bi cꞌä chupam ri cheꞌ.
Te cꞌu riꞌ xucoj cojbal akanaj che cakan.
Pa niqꞌuiaj akꞌab cꞌut,
ri tat Pablo,
ri tat Silas tajin cäcaꞌn orar,
xukujeꞌ tajin quebixon che ri Dios.
Are cꞌu ri niqꞌuiaj ajpacheꞌ chic tajin cäquitatabej.
Xak cꞌu teꞌtalic xpe jun nimalaj cäbrakan ri xuslabisaj ru tacꞌalibal ri cheꞌ.
Chanim xejaktaj conojel ri porta,
ri ximibal re chꞌichꞌ ri ximibem que conojel ri ajpacheꞌ xetꞌokopinic.
Ri chajinel re ri cheꞌ xcꞌastajic.
Aretak xrilo chi e jaktal chi ri porta,
xucꞌam ru machete,
xraj xucämisaj rib.
Xuchomaj ri areꞌ chi xeanimaj bi conojel ri ajpacheꞌ.
Are cꞌu ri tat Pablo co xurak u chiꞌ,
xubij che:
Mäban cꞌäx che ib la,
uj konojel ri uj,
uj cꞌo waral,
—xcha che.
Ri chajinel re ri cheꞌ xutaꞌ jun chäj,
aninak xoc bic pa ri cheꞌ.
Xbirbitic,
xxuqui chquiwäch ri tat Pablo,
ri tat Silas.
Te cꞌu riꞌ xeresaj lok chrij ri cheꞌ,
xubij chque:
Tataꞌib,
¿jas rajwaxic quinbano rech quintoꞌ wib?
—xcha chque.
Ri tat Pablo,
ri tat Silas xquibij che:
Chcojon la che ri Kajaw Jesucristo,
cärik cꞌu na la ru tobanic ri Dios,
ri lal xukujeꞌ conojel ri e cꞌo pa ri achoch la,
—xecha che.
Xquitzijoj cꞌu ru Lokꞌ Pixab ri Dios che,
xukujeꞌ chque conojel ri e cꞌo pa rachoch.
Tzpa ri akꞌab riꞌ ri chajinel re ri cheꞌ xuchꞌaj ri soctajinak che ri tat Pablo,
ri tat Silas.
Xban cꞌu u kasnaꞌ ri areꞌ xukujeꞌ xban qui kasnaꞌ conojel ri e cꞌo pa rachoch.
Te cꞌu riꞌ xeucꞌam bi ri tat Pablo,
ri tat Silas cho rachoch,
xuya ri qui wa.
Ri chajinel re ri cheꞌ sibalaj xquicotic,
xukujeꞌ xquicot canimaꞌ conojel ri e cꞌo pa rachoch rumal chi xecojon che ri Dios.
Aretak xsakiric ri kꞌatal tak tzij xequitak bi jujun mayorib chubixic che ri chajinel chi queutzokopij bi ri tat Pablo,
ri tat Silas.
Ri chajinel re ri cheꞌ xubij che ri tat Pablo:
Ri kꞌatal tak tzij xquitak lok u bixic chwe chi cuyaꞌ quintzokopin bi chech alak.
Chel baꞌ bi alak,
oj alak rucꞌ utzil,
—xcha chque.
Are cꞌu ri tat Pablo xubij chque ri mayorib:
Ri alak xujchꞌay alak chquiwäch ri winak,
man xil tä na alak we cꞌo ka mac o man cꞌo taj.
Te cꞌu riꞌ xujcoj alak pa cheꞌ,
ri uj cꞌut,
uj jun cucꞌ ri winak aj Roma.
Cämic cꞌut chcꞌuyal cujesaj bi alak.
Man utz taj jeꞌ cäban alak waꞌ,
xane are chepet na ri kꞌatal tak tzij che kesaxic bic,
—xcha ri tat Pablo chque ri mayorib.
Ri mayorib xequiya u bixic waꞌ we tzij riꞌ chque ri kꞌatal tak tzij.
Xquixej cꞌu quib aretak xquito chi ri tat Pablo,
ri tat Silas e jun cucꞌ ri winak aj Roma.
Xepe cꞌu ri kꞌatal tak tzij,
xquitaꞌ sachbal qui mac chque ri tat Pablo rachiꞌl ri tat Silas,
xequesaj cꞌu bic.
Te cꞌu riꞌ xquitaꞌ tokꞌob chque chi quebel bi pa ri tinimit.
Aretak xebel bi pa cheꞌ,
xebeꞌ cho rachoch ri nan Lidia.
Xuwi xequichꞌabej can ri kachalal,
xquicuꞌbisaj can qui cꞌux,
te cꞌu riꞌ xebel bi chilaꞌ.